A túszok kivégzésével fenyegetőzött az iszlamista szekta
2013. feb 25. 20:38
túsz szekta Kamerun Boko Haram
Dakar/Párizs – A múlt héten Kamerunban elfogott francia túszai kivégzésével fenyegetőzött a nigériai Boko Haram iszlamista szekta hétfőn, ha nem engednek szabadon Kamerunban és Nigériában fogva tartott iszlamistákat.
A francia családot – egy házaspárt, négy gyermeküket és az apa fivérét – múlt kedden rabolták el fegyveresek Kamerun északi részén, a nigériai határ közelében. A turisták a Waza természetvédelmi parkból tértek vissza, amikor a fegyveresek lecsaptak rájuk, onnan hurcolták őket Nigériába.
Az egyik férfi túsz a Nigériában iszlamista állam bevezetésére törekvő, százak életét kioltó Boko Haram szervezetet nevezte meg elrablóiként. "Kamerunban fogva tartott fivéreik és Nigériában bebörtönzött nővéreik elengedését akarják" – tette hozzá a férfi.
"Franciaország elnöke háborút indított az iszlám ellen, és mi mindenütt harcolunk ellene" – mondta arabul a magát a Boko Haram tagjaként azonosító egyik fegyveres. Hozzátette: ha nem teljesítik a követeléseiket, megölik a túszaikat.